James Small: ‘Ons was almal lief vir hom’Laaste huleblyke aan die voormalige Springbok James Small. (Foto: Karen Sandison/ANA) Die voormalige Springbokkaptein Morné du Plessis het huldeblyke gelei vir oorlede James Small, by die oud-Springbok se begrafnisdiens wat Donderdag by die Wanderers in Johannesburg gehou is. “My blywende indruk van James is sy vrygewige gees. James het altyd alles gegee. Ons was almal lief vir hom. Ek wens sy familie en vriende sterkte toe in hierdie moeilike tyd,” het Du Plessis in ŉ videoboodskap gesê. Hy is tans in Frankryk. ŉ Oomblik van stilte is ook gehou vir die legendariese musikant Johnny Clegg, asook vir die voormalige Kaizer Chiefs- en Orlando Pirates-doelskieter Marc Batchelor. Al twee is die afgelope week dood. Die televisie- en radio-aanbieder en vriend van James, Darren Scott, het ŉ kort huldeblyk aan Small gelewer. Die oud-Bok Stefan Terblanche het die openingsgebede waargeneem. Die huidige Springbokkaptein, Siya Kolisi, asook Gary Teichmann, een van sy voorgangers, het huldeblyke gelewer. Nagenoeg 300 mense het die diens bygewoon. Onder hulle was verskeie Sprinboksterre soos Rudolf Straeuli, André Pretorius, Pieter Hendriks, Kobus Wiese en Japie Mulder. Teichmann het gesê Small se dood was ŉ “hartseer dag omdat hy nog so jonk was en steeds soveel gehad het om te bied”. “Ons moet sy geesdrif vir mense, vir die spel en vir die Springbokke onthou. As ons dít onthou, eer ons hom.” Kolisi, die huidige Springbokkaptein, het gesê Small het ŉ enorme rol gespeel om die deur vir kleiner spelers te open. Hy het verwys na Small se spel teen die rugbyreus Jonah Lomu, en hoe Small hom uitstekend van sy taak gekwyt het. Hy het gesê spelers soos Herschel Jantjies doen deesdae dieselfde ding. James Small. (Argieffoto) Jantjies maak Saterdag sy debuut vir die Springbokke wanneer hulle in Johannesburg teen Australië te staan kom. Kolisi het gesê Small was ŉ rolmodel vir baie ander spelers. “Ek het hom ŉ paar keer ontmoet en hy was ŉ geweldig positiewe mens. Hy het altyd bemoedigende woorde gehad. Dís die herinneringe.” Small is op 10 Julie aan ŉ hartaanval dood. Hy was 50 jaar oud. Hy was ŉ uiters suksesvolle vleuel en het tussen 1992 en 1997 in 47 toetse vir die Springbokke uitgedraf. Hy was ook ŉ sleutelspeler in die 1995-Springbokspan, wat die Wêreldbeker-rugbytoernooi op tuisbodem gewen het deur Nieu-Seeland destyds met 15-12 in die finaal op Ellispark te verslaan.